Formularul 107, privind beneficiarii sponsorizărilor, actualizat. Până când trebuie depus
- Bianca Ion
- 14 martie 2024, 23:48
Pe 12 martie a fost actualizat formularul 107, care stabilește modelul și conținutul acestuia, denumită Declarație informativă privind beneficiarii bunurilor/serviciilor/sponsorizărilor/mecenatului".
Această declarație trebuie completată și depusă de către contribuabilii plătitori de impozit pe profit, inclusiv cei care datorează impozitul minim pe cifra de afaceri, și se referă la sponsorizări, acte de mecenat și cheltuieli privind bunurile și serviciile acordate organizațiilor internaționale.
Modificările legislative aduse de OUG nr. 115/2023 au impus necesitatea completării și depunerii acestei declarații.
Formularul 107 trebuie utilizat începând cu anul fiscal 2024 și trebuie depus până la termenul de depunere a declarației anuale de impozit pe profit, având primul termen de depunere în anul 2025.
Ce precizează ANAF
Contribuabilii plătitori de impozit pe profit, inclusiv cei care datorează impozitul minim pe cifra de afaceri, trebuie să completeze și să depună Declarația informativă privind beneficiarii bunurilor/serviciilor/sponsorizărilor/mecenatului, conform OPANAF nr. 355/2024, publicat în Monitorul Oficial nr. 205 din 12 martie 2024.
Această obligație se aplică și pentru cheltuielile privind bunurile, mijloacele financiare și serviciile acordate organizațiilor internaționale, inclusiv UNICEF, conform prevederilor unor acorduri speciale la care România este parte.
Conform referatului de aprobare a actului normativ emis de ANAF, modificările aduse Legii nr. 227/2015 privind Codul fiscal, prin OUG nr. 115/2023, au introdus noile reglementări referitoare la deducerea din impozit a sponsorizărilor/mecenatului/burselor private și a cheltuielilor acordate organizațiilor internaționale.
Formularul 107. Ce modificări au fost aduse
Principalele modificări/completări au constat în:
- Abrogarea prevederilor referitoare la deducerea din impozitul pe veniturile microîntreprinderilor a sponsorizărilor/mecenatului/burselor private, precum și a cheltuielilor privind bunurile, mijloacele financiare și serviciile acordate Fondului Națiunilor Unite pentru Copii - UNICEF, precum și altor organizații internaționale care își desfășoară activitatea potrivit prevederilor unor acorduri speciale la care România este parte;
- Abrogarea prevederilor privind deducibilitatea cheltuielilor cu bursele private din impozitul pe profit.
Conform art. 45 alin. (16) din Codul fiscal, ultimul an fiscal în care sumele reprezentând burse, rămase de reportat, potrivit legii, se scad din impozitul pe profit este anul fiscal 2023, respectiv anul fiscal modificat care se încheie în anul 2024.
Până când trebuie depus formularul 107
Conform prevederilor art. 42 alin. (3) din Codul fiscal, contribuabilii care plătesc impozit pe profit sunt obligați să depună o declarație informativă privind beneficiarii bunurilor/serviciilor/sponsorizărilor/mecenatului până la termenul de depunere a declarației anuale de impozit pe profit.
Prin intermediul noului act normativ, este aprobat modelul și conținutul formularului 107 "Declarație informativă privind beneficiarii bunurilor/serviciilor/sponsorizărilor/mecenatului", pentru îndeplinirea obligațiilor declarative stabilite de lege de către plătitorii de impozit pe profit. Acest formular va fi utilizat pentru declararea bunurilor/serviciilor/sponsorizărilor/mecenatelor acordate beneficiarilor de către contribuabilii plătitori de impozit pe profit, începând cu 1 ianuarie 2024/anul fiscal modificat care începe în anul 2024, având primul termen de depunere în anul 2025.